**5-րդ կրթական հարթակ**

**3-շաբաթ**

***Նախորդ դասի ստուգում։***

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

**Նախորդ դասի ամփոփում**

* **Գրականություն - «Լավ ընկերը 2», Գյուրջինյան, Մայրենի 4, էջ 6**
  + *Պատմությունը պատմիր քո բառերով։*
  + *Օտարականն ինչպե՞ս և ինչու՞ օգնեց վիրավոր ճամփորդին։*
* *Ո՞րն է այս պատմության հիմնական միտքը։*
* Ովքե՞ր են պատմության հերոսները։
* Ի՞նչ պատահեց ճամփորդին։
* Ինչու՞ էին անցորդները փորձում խուսափել ճամփորդից։
* **Բառագիտություն** –
  + Ամփոփել հետևյալ բառերի բացատրությունները
    - *Հուսահատ-հույսը կտրած, ընկճված*
    - *առկայծել-փայլատակել*
    - *Կիզիչ-այրող, բոցավառ*
    - *Շշնջալ-ցածր ձայնով խոսել*
    - *կողոպտել-խլել, հափշտակել*
    - *գուշակել-կռահել*
  + Ամփոփել հետևյալ բառերի հոմանիշները
    - Շշնջալ-փսփսալ
    - Կողոպտել-հափշտակել
    - կռահել - գուշակել
    - խնամել-պահել, հոգ տանել
  + Ամփոփել հետևյալ բառերի հականիշները
    - Շշնջալ-բղավել
    - Թույլ- ուժեղ
    - Ավարտել-սկսել
    - Մոտենալ-հեռանալ
* **Ուղղագրություն –** Կրկնել հետևյալ բառերի ուղղագրությունը՝ թելադրության միջոցով։ *անօգնական, դեղորայք, առկայծել, իջևանատուն, վերջիվերջո, ծախսել։*

**Քերականություն/կրկնողություն-** Բառերի կազմությունը։ Պարզ, բարդ և ածանցավոր բառեր

* Բառերն ըստ կազմության քանի՞ տեսակի են լինում։
* Ի՞նչ է արմատ։ Ի՞նչ է ածանց։
* Ո՞ր բառերն են կոչվում պարզ բառեր։ *Բերել օրինակներ։*
* Ո՞ր բառերն են կոչվում բարդ բառեր։ *Բերել օրինակներ։*
* Ո՞ր բառերն են կոչվում ածանցավոր։ *Բերել օրինակներ։*
* Ածանցների տեսակները *(նախածանց, վերջածանց)։ Բերել օրինակներ։*

**Մշակույթ – «Մատենադարան»**

* + Ի՞նչ է Մատենադարանը և ինչպե՞ս են նրան երբեմն անվանում։
  + Ի՞նչ բաղադրիչներից է կազմված «Մատենադարան» բառը։ Ի՞նչ են նշանակում այդ բաղադրիչները։
  + Ի՞նչպես են մարդիկ հնում գրքեր գրել։ Ինչպե՞ս են անվանել այդ գրքերը։
  + Ի՞նչ է մագաղաթը և ինչի՞ համար է օգտագործվում։
  + Ու՞մ էին անվանում գրիչներ և ծաղկողներ։
  + Ի՞նչ է Մատենադարանը և ինչպե՞ս են նրան երբեմն անվանում։
  + Ինչպե՞ս են մարդիկ երբեմն փրկել հին ձեռագրերը։
  + Դու երբևէ եղել ե՞ս մատենադարանում։

***Նոր դաս***

* **Գրականություն - «Ու՞մ նվիրեմ իմ փոքրիկ սիրտը», էջ 10**
* **Բառագիտություն** –Թեմատիկ բառերի բացատրությունը, ուղղագրություն, թեմատիկ հոմանիշներ և հականիշներ
* **Քերականություն –** Բառերի կազմությունը։ Պարզ, բարդ և ածանցավոր բառեր։
* **Մշակույթ –**  Հովհաննես Թումանյան, կենսագրություն, ստեղծագործություններ

**Գրանակություն -** Դասարանում կարդալ և վերլուծել «**Ու՞մ նվիրեմ իմ փոքրիկ սիրտը**» պատմվածքը։

* + *Պատմությունը պատմիր քո բառերով։*
  + *Հեղինակն ինչի՞ հետ է համեմատում սիրտը։*
  + *Թվարկի՛ր, թե տղսն իր սրտում ո՛ւմ տեղ տվեց։*
  + *Դու՞ ինչի հետ կհամեմատեիր այն։*
  + *Ո՞վ արդեն տեղ ունի քո սրտում, և ո՞ւմ կուզեիր տեղ տալ քո սրտում։*
  + *Պատրա՞ստ ես սրտիդ մեջ չար և վատ մարդկանց տեղ տալու։ Ի՞նչ պայմանով տեղ կտաս նրանց։*

**Բառագիտություն**

* Սովորել հետևյալ **բառերի բացատրությունները**՝
  + *Կոկիկ – մաքուր, դասավորված*
  + *Հևիհև - շնչակտուր*
  + *Նենգ - չար*
  + *Ոչնչացնել – բնաջնջել, վերացնել*
  + *Բնակվել - ապրել*

Բառերով կազմել բառակապակցություններ և նախադասություններ։

* Սովորել նշված բառերի **հոմանիշները**
  + Գոչել - գոռալ,բղավել
  + Կեղտոտել - աղտոտել
  + կռահել - գուշակել
  + խորհել - մտածել
* Սովորել նշված բառերի **հականիշները**
  + Ազնիվ-նենգ
  + Դատարկ-լի
  + Մեղավոր-անմեղ
  + Մշտական-ժամանակավոր
* **Ուղղագրություն –** Սովորել հետևյալ բառերի ուղղագրությունը՝ *խորհել, գոչել, կեղտոտել, հևալ, կռահել, չարչարվել, հորեղբայր։*

**Քերականություն/կրկնողություն- Կրկնողություն՝ բառերի կազմությունը։**

* Բառերն ըստ կազմության լինում են **պարզ, բարդ և ածանցավոր։**
* Բառասկզբին կամ բառավերջում ավելացող մասնիկները, որոնք փոխում են բառի իմաստը, կոչվում են ***ածանցներ***։ Ածանցը, որպես առանձին բառ՝ իմաստ չի արտահայտում։ Բառի հիմնական մասը կոչվում է ***արմատ***։ *Օրինակ՝* 
  + *Հայր (արմատ) + իկ (ածանց) = հայրիկ (նոր բառ)*
* Ածանցները լինում են՝ ***նախածանցներ և վերջածանցներ***։
  + Այն ածանցները, որոնք ավելանում են բառասկզբում, կոչվում են նախածանցներ։
  + Այն ածանցները, որոնք ավելանում են բառավերջում, կոչվում են վերջածանցներ։ Օրինակ՝
    - *անտուն = ան (նախածանց) + տուն (արմատ)*
    - *դպրոցական = դպրոց (արմատ) + ական (վերջնածանց)*
* Ածանց ունեցող բառերը կոչվում են ***ածանցավոր բառեր***։ Օրինակներ՝
  + *խմոր+եղեն (վերջնածանց) = խմորեղեն,*
  + *ան (նախածանց) + համ= անհամ*
  + *թագ+ուհի (վերջնածանց) = թագուհի*
  + *խոզ+ուկ (վերջնածանց) = խոզուկ և այլն։*
* Միայն մեկ արմատից կազմված բառերը կոչվում են **պարզ** բառեր։ *Օրինակ*
  + *Մարդ, սեղան, ներկ, գույն, տուն*
* Երկու և ավելի արմատներից կազմված բառերը կոչվում են **բարդ** բառեր։ Օրինակ՝
  + *Տոմսարկղ, ճամփեզր, վարդագույն, գրադարան*

**Հարցեր և առաջադրանքներ․**

* Բառերն ըստ կազմության քանի՞ տեսակի են լինում։
* Ի՞նչ է արմատ։ Ի՞նչ է ածանց։
* Ո՞ր բառերն են կոչվում պարզ բառեր։
* Ո՞ր բառերն են կոչվում բարդ բառեր։
* Ո՞ր բառերն են կոչվում ածանցավոր։
* Ածանցների տեսակները։

**Հանձնարարություններ**

1. **Նշված բառերը դասավորիր համապատասխան սյունակներում։**

Գլխապտույտ, ոտնաճայն, մարդկային, մեծաթիվ, գրատախտակ, գիրք, հորեղբայր, թագ, սրտացավ, մայր, ցածր, թևակապ, փայտյա, սիրտ, դպրոցական, բարձրաձայն, մշտական։

1. **Հետևյալ բառերից կազմել ածանցավոր բառեր․**
   * ազնիվ ———————————————
   * սիրտ ———————————————
   * ծաղիկ ———————————————
   * ընկեր ———————————————
   * դպրոց ———————————————
   * տուն ———————————————

**Մշակույթ – Հովհաննես Թումանյան**

Հովհաննես Թումանյանն ապրել է ընդամենը հիսունչորս տարի, սակայն թվում է, թե նա միշտ եղել է և , հաստատապես, միշտ կլինի։ Նա ծնվել է 1869 թվականին Լոռու Դսեղ գյուղում։ Ապրել է Թիֆլիսում, որն այն ժամանակ գրեթե հայկական քաղաք էր։ Մանուկ հասակից գրել է բանաստեղծություններ։ Անսահման սիրել է իր հայրենիքը, նոր շունչ է տվել ժողովրդի ստեղծած երգերին ու խաղիկներին, հեքիաթներին ու զրույցներին։ Դրանցից շատ շատերին մենք ծանոթ ենք թե՛ դասագրքերից, թե՛ մուլտֆիլմերից, թե՛ մեծերի պատմածներից։

Նա մեծ հայ էր ու մեծ հայրենասեր, ապրում էր բոլորի հոգսերով, սիրում էր բոլորին։ Նա գրել է պոեմներ, բանաստեղծություններ, լեգենդներ, հեքիաթներ, պատմվածքներ։

Հովհաննես Թումանյանն այսօր էլ ներկա է յուրաքանչյուր հայի տանն իր ստեղծագործություններով, իր հզոր սիրով և մեծ հոգով։

Թումանյանի ստեղծագործություններից․

-Մի՛ լինիր ուրագի պես՝ միշտ դեպի քեզ, միշտ դեպի քեզ,

Այլ եղիր սղոցի՛ պես՝ մին դեպի քեզ, մին դեպի մեզ։

**Աշուն**

Դեղնած դաշտերին իջել է աշուն,  
Անտառը կրկին ներկել է նախշուն։

Պաղ-պաղ մեգի հետ փչում է քամին,  
Քշում է տանում տերևը դեղին։  
Տխուր հանդերից, մարդ ու անասուն  
Քաշվում են կամաց իրենց տունն ու բուն։

**Գրիչ**

Ի՞նչ կլինի, ասա՛, գրի՛չ,  
Ինձ էլ սիրես գոնե մի քիչ։  
Ինչո՞ւ իմ մեծ քրոջ ձեռքին  
Գրում ես միշտ վարժ ու կարգին,  
Իսկ իմ ձեռքին խազմզում ես  
Սև ագռավի ճանկերի պես։  
Ես քեզ վատ բան ի՞նչ եմ արել։  
Ե՛կ, խնդրում եմ, ինձ համար էլ  
Գրիր էդպես արագ-արագ,  
Էդպես ուղիղ, սիրուն, բարակ։  
Գրիչը լուռ լսում-լսում,  
Ճռճռում է ու խազմզում,  
Բայց այս անգամ արդեն կարծես  
Փոքրիկ ծտի ճանկերի պես։

**ԴՊՐՈՑԻ ՃԱՄՓԱՆ**  
Ձմեռվա բուքին, սառնամանիքին  
Դպրոցի ճամփան դժվար է, երկար՝  
Շատերի համար:

Զվարթ գարունքին, երգին ու ծաղկին  
Դպրոցի ճամփան կարճ է, դուրալի  
Կարծես ավելի:

Իսկ ով սեր ունի մեզ պես ուսումի,  
Դպրոցի ճամփան միշտ կարճ է, սիրուն՝  
Ձմեռ թե գարուն:

**Հարցեր և առաջադրանքներ**

* Ո՞վ էր Հովհաննես Թումանյանը։
* Ե՞րբ և որտե՞ղ էր նա ծնվել և քանի՞ տարի է ապրել։
* Ի՞նչ գիտես Թումանյանի մասին։
* Թումանյանի ի՞նչ ստեղծագործութուններ գիտես։
* Սովորիր Թումանյանի բանաստեղծություններից մեկը կամ մի հատված անգիր։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Սահուն կարդալ դասանյութը և վերարտադրել սեփական խոսքերով, բնութագրել դասանյութի հերոսներին և պատասխանել դասավերջի հարցերին։
* Հասկանալ հետևյալ հասկացությունները՝
  + Տառ/հնչյուն, գոյական, եզակի, հոգնակի, հոմանիշ, հականիշ, արմատ, ածանց և ածանցների տեսակները։
* Քերականական նյութն ամրապնդել վարժությունների միջոցով և բերել օրինակներ
* Մասնակցել խմբային աշխատանքներին։
* «Քարսիրտ մարդու վերջը» վերնագրով շարադրություն գրել։